અમે પપ્પાથી દૂર રહીને જેટલાં જાણ્યાં છે, તેટલાં એમની સાથે રહીને ન હતાં જાણી શક્યાં. એમની સાથે રહીને અમે કેવળ ‘પિતા’ તરીકે જ માણ્યા જ્યારે દૂર રહીને એમને “દિનેશ પાઠક” તરીકે જાણ્યા. પપ્પાના અમુક ગુણો અમારા બધાંમાં ઊતર્યા છે એવું ચોક્કસ રીતે કહી શકાય. પપ્પાનાં વાંચન, લેખન, ચિત્ર કળા, સંગીત, વિવિધ સ્થળોની મુલાકાત લેવી, વિગેરે વિગેરે ગુણોમાંથી; જાગુ સારી ચિત્રકાર બની શકી અને મને બાળપણથી વાંચન અને સંગીતનો શોખ જાગ્યો. હિરલને પણ હમણાંનો વાંચનનો શોખ જાગ્યો છે. આજકાલ હું લેખન પર મારું મગજ કસી રહ્યો છું પણ એમાં પણ વિચારો તો પપ્પાના જ પ્રગટ થઈ રહ્યાં છે.